Der er nu indgået en aftale mellem de relevante fagforeninger og Region Nordjylland for de ambulancereddere, som fra 1. april 2022 skal skifte arbejdsgiver. Personalet er i dag ansat hos Falck, men fremover skal ambulancetjenesten drives af Region Nordjylland og selskabet PreMed. Det fortæller Region Nordjylland i en pressemeddelelse. Jobgaranti fra begyndelsen Aftalen sikrer, at ambulancepersonalet kan fortsætte på det nuværende arbejdssted, og de beholders deres anciennitet. - Alle parter har været interesseret i at sikre fair og gode vilkår for ambulanceredderne, der naturligvis er interesserede i at have en hurtig afklaring omkring deres jobsituation den 1. april. De nuværende reddere i Falck har fra starten fået en jobgaranti, fortæller Flemming Overgaard, der er forhandlingssekretær i 3F Transportgruppen, hvor redderne i Falck i dag er dækket af en overenskomst. Afklaring allerede nu Kenneth Lübcke, der er enhedschef i Den Præhospitale Virksomhed i Region Nordjylland, fortæller, det er muligt for interesserede reddere allerede nu at give en tilkendegivelse med interesse for at arbejde i regionen - Vi har fuld forståelse for, at redderne har ønsket en hurtig og præcis afklaring af deres jobsituation. Alle, der er interesserede i at arbejde for regionen, vil inden året er omme have fået tilbudt et personligt ansættelsesbrev og endelig lønsammensætning, der tager udgangspunkt i den enkelte redders CV og anciennitet, lyder det fra ham i pressemeddelelsen.

Opsummering:
3F, FOA og Region Nordjylland er blevet enige om rammerne for det ambulancepersonale, der fra 1. april 2022 skifter arbejdsgiver til Region Nordjylland og PreMed.